<classify> NA AYOUB HINJO WAKATI mwingine kwenye maisha ni bora kuwa na swali lisilojibika kuliko kuwa na jibu la swali lisiloulizwa. Nitakwambia kwanini. Mwerevu mmoja aliwahi kusema, palipo na imani hakuna maswali, pasipo imani, hakuna majibu. Wangapi leo hii wana imani na Abdulaziz Makame Bui? Yuko wapi mwenye jeuri ya kusimama na kumtaja Makame kama mwarobaini wa tatizo la kiungo mkabaji linaloisumbua klabu ya Yanga? Huyu Makame aliyezitawala kurasa za mbele za magazeti nchini alitosha kuwafanya Yanga wamsahau Athuman Iddi Chuji Ndiye huyu atakayepaendeleza pale palipoachwa na Frank Domayo Chumvi? Tulishamwona Kenya akiwa na kikosi cha Zanzibar Heroes, katika michuano ya Chalenji. Tukamwona tena katika mechi za Kombe la Mapinduzi akiwa na timu yake ya Mafunzo. Baadaye tukaona picha zilizomwonyesha akiwa sehemu ya kikosi cha Simba misimu kadhaa nyuma lakini alishindwa kutamba ndani ya timu hiyo. Kawaida tu, wala hakuna tatizo hapo. Kifupi tumeshasikia kila kitu kutoka kwake, lakini nani aliye tayari kumpa dhamana? Nani mwenye uhakika na majibu ya maswali haya kwa sasa? Bila shaka hakuna. Na hakuna kwa sababu hakuna aliye na imani na ishu za usajili. Kwenye mchezo wa soka, ni vitu viwili tu ambavyo makocha huvifanya wakiamini kwenye kufanikiwa na kufeli. Wanaposajili na wanapofanya mabadiliko ya mchezaji substitution. Kusajili mchezaji mpya hakuna tofauti sana na kufanya mabadiliko ya mchezaji mmoja na kumwingiza mwingine kwenye dakika 75 ya mchezo. Haihitaji uwe na uhakika sana, kinachotakiwa ni imani na kusubiri. Makocha hulazimika kusubiri na kuamini kamari zao. Unaweza kufanikiwa na unaweza kufeli vile vile. Achana na mifano mingi ya Ulaya, watazame hawa hawa Yanga. Mpaka sasa mashabiki na baadhi ya viongozi wao wanalizungumza tatizo la kukosa kiungo mkabaji kama tatizo jipya kikosini kwao. Wanasahau kuwa ujio wa Bui ni mwendelezo wa sajili zao za nguvu wanazofanya bila mafanikio katika kuziba nafasi hiyo. Tangu Chuji aondoke, Yanga wameendelea kuteseka na pengo hilo misimu na misimu. Angalau Frank Domayo aliwapa kitu tofauti kidogo, lakini bahati mbaya hakudumu sana, akatimka zake. Baada ya hapo wakamleta Emerson, yule Mbrazil wa Marcio Maximo. Dakika 90 tu za pambano dhidi ya Simba zilitosha kumfungashia virago na kumrejesha Rio de Janeiro. Wakamleta Mghana, Joseph Zutta. Michezo kadhaa baadaye, akabadilishiwa majukumu. Kutoka kuwa kiungo mkabaji hadi kuwa msaidizi wa Juma Abdul, kama beki wa pembeni. Maajabu yakaendelea! Kutoka hapo ndio wakaibuka kina Said Makapu kabla George Lwandamina, hajajitutumua na kumshusha Mkata umeme, Justice Zullu, kutoka Zambia. Lakini bado bundi akabaki juu ya paa lao. Zullu akachemka kama walivyochemka wengine walioaminiwa kwenye nafasi ile. Kuna kitu Yanga wanatakiwa kujifunza hapa. Hii si mara yao ya kwanza kusajili kiungo mkabaji, wameshasajili sana ila wamefeli. Nini wafanye? Kwanza wakubali kuna tatizo katika mfumo wao wa kusaka wachezaji, na hii itakuwa njia yao ya kwanza ya kutatua tatizo lao. Kwanini wao? Simba hawajawahi kukosea kwenye nafasi hiyo. Alipoondoka Justice Majabvi, wakamleta James Kotei, tena wakati huo huo, Jonas Mkude akiendelea kubaki kikosini. Kwa haraka haraka unagundua kwa misimu zaidi ya minne sasa, Simba wamekuwa na viungo wakabaji wawili bora katika kikosi chao. Kwanini iwe ngumu kwa Yanga? Siku zote wenye akili huwa na majibu sahihi, lakini wenye maarifa huwa na maswali sahihi. Yanga wangepata kwanza maarifa ya kujiuliza swali hilo. Tatizo liko wapi? Ni ubovu wa makocha? Hans van der Pluijm, Marcio Maximo na George Lwandamina, hawana macho mazuri kwenye soko la usajili? Hili linaweza kujibika kirahisi kwa mifano niliyoitaja hapo juu, asilimia kubwa ya sajili hizo zilizofeli zilifanywa na wao. Emerson ni wa Maximo, Zutta ni wa Pluijm, Zullu ni kijana wa Lwandamina. Lakini kwanini makocha wakubwa kama hawa wamefeli, hasa kwenye namba 6 tu? Hili ndilo swali lisilojibika. Hata Mwinyi Zahera alithubutu kumtumia Feisal Salum Fei Toto katika kiungo cha ukabaji licha ya uwepo wa Papy Tshishimbi kikosini, labda msimu ujao anaweza kuwa na majibu sahihi juu ya nafasi hiyo. Si dhambi kumtumia Fei Toto hapo lakini bado hakukidhi kile kilichotakiwa kufanywa katika eneo hilo, pengine msimu ujao atatumika eneo sahihi zaidi. Lakini jibu la swali lisiloulizwa ni hili unaloweza kulipata pale utakapotafuta kwanini Simba wanafanikiwa sana kwenye sajili zao za kiungo mkabaji. Ukweli mchungu ni kuwa, viongozi wa Simba wana uelewa mkubwa na falsafa ya soka letu. Nieleweke hapa. Huenda wasiwe na mafanikio makubwa sana lakini ni mara chache kuona wakifeli kwenye usajili hasa wanapoingia wenyewe kazini. Kuna wakati husajili kwa ushauri wa kocha, lakini na wao kuna nyakati hujiweka mbele na kumshauri kocha ni aina gani ya wachezaji wanaoweza kumudu soka la Bongo. Kawaida falsafa ya nchi yetu, hatuchezi soka la nafasi. Tumechukua tamaduni baadhi ya nchi za Amerika Kusini. Hatukabi nafasi, tunakaba mtu. Ukishaligundua hilo, ndio unatakiwa kwenda sokoni na kusaka mtu wa aina hiyo. Mtu aina ya Himid Mao. Mtu mgumu mwenye moyo wa Mao Tse-tung na kichwa kizuri kama cha Adolph Hittler. Unatawala duara kimkakati na roho mbaya! Said Makapu angeweza kuwa mtu sahihi, ila anakosa mikakati kichwani mwake. Si mchezaji wa timu kubwa pindi Yanga inapocheza na timu ndogo. Ni mzuri timu ikiwa haina mpira, lakini hana faida kubwa katika kuisaidia timu kupata matokeo. Ni mchezaji mzuri kibongo bongo, ila Yanga inahitaji mtu mwingine mzuri zaidi yake. Atakayekaba na kutengeneza nafasi pia. Sasa Yanga wamempata Makame. Huenda baada ya kuwasili, Yanga hawajamwambia jambo lingine kuhusu kambi ya Morogoro na umuhimu wa kuivaa jezi hiyo ya mabingwa mara nyingi zaidi. Huenda pia hawajamwandaa kisaikolojia kucheza mbele ya mashabiki zaidi ya 50,000 watakaokuwa wakizomea na kushangilia. Hawajamwambia pia kuhusu mashabiki wake. Anaweza kushangiliwa wakati akiingia na kuzomewa wakati akitoka. Mwambieni Makame ameshafika Kariakoo, akitegemea kupata yote, atakosa vyote  <topic>: michezo 